Dôvodová správa

Všeobecná časť

 	Cieľom navrhovanej právnej úpravy je zosúladenie slovenského právneho poriadku s právom Európskych spoločenstiev v oblasti minimálnych bezpečnostných a zdravotných požiadaviek na pracovisko tak, ako to vyžaduje smernica Rady č. 89/654/EHS.
Návrh nariadenia vlády obsahovo súvisí so zákonom č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov, ktorý nadobudne účinnosť 1. júla 2006. Súčasná legislatíva upravuje komplexne problematiku bezpečnosti a ochrany zdravia pri práci a zabezpečenia vyhovujúcich zdravotne neškodných pracovných podmienok na pracovisku v nariadení vlády Slovenskej republiky č. 201/2001 Z.z. o minimálnych bezpečnostných a zdravotných požiadavkách na pracovisko, ktoré bolo vydané na vykonanie zákona Národnej rady Slovenskej republiky č. 330/1996 Z.z. o bezpečnosti a ochrane zdravia pri práci v znení neskorších predpisov. 
Základnou povinnosťou zamestnávateľa je vytvoriť pre zamestnancov na pracoviskách také pracovné podmienky, ktoré zabezpečia bezpečnosť a ochranu ich zdravia pri práci. Nevyhovujúce stavebno-technické riešenie pracovísk, priestorové usporiadanie, nevhodné osvetlenie, vetranie, mikroklimatické podmienky, nedostatočné vybavenie zariadeniami na osobnú hygienu a iné nedostatky pracovného prostredia majú naopak nepriaznivý vplyv na zdravie zamestnancov a zvyšujú riziko pracovných úrazov.
Nevyhnuté je zo strany zamestnávateľov vylúčiť nevhodné pracovné podmienky, ktoré ohrozujú bezpečnosť a zdravie zamestnancov pri práci. Stratégia bezpečnosti a  ochrany zdravia pri práci spočíva v eliminácii škodlivých faktorov práce a pracovného prostredia a z nich vyplývajúcich zdravotných a bezpečnostných rizík a v optimalizácii pracovných podmienok. 
Zamestnávateľ je povinný akceptovať aj právo zamestnancov na informácie o  bezpečnostných a zdravotných rizikách pri práci a o opatreniach, ktoré vykonal na ich odstránenie alebo na ich zníženie na najnižšiu možnú mieru.
Nariadenie vlády Slovenskej republiky preberá v plnom rozsahu  smernicu Rady č. 89/654/EHS o minimálnych bezpečnostných a zdravotných požiadavkách na pracovisko, ktorá je  prvou individuálnou smernicou v zmysle článku 16 rámcovej smernice Rady č. 89/391/EHS. Nad rámec tejto smernice je vybavenie  pracoviska miestnosťami na upratovanie a na údržbu osobných ochranných pracovných prostriedkov, minimálne vybavenie zariadení na osobnú hygienu podľa počtu zamestnancov na pracovisku a odporúčané lehoty čistenia vykurovacích telies, osvetľovacích telies a okien na pracovisku.  
Navrhovaná právna úprava je v súlade s Ústavou Slovenskej republiky. 
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie. 

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1. Návrh nariadenia vlády nezakladá nároky na verejné financie. 
2. Návrh nariadenia vlády je v súlade s prioritami a cieľmi hospodárskej politiky.
3. Návrh nariadenia vlády nemá vplyv na životné prostredie.
4. Návrh nariadenia vlády nebude mať dopad na zamestnanosť a zvýšenie počtu pracovných  
    miest. 
5. Návrh nariadenia vlády nebude mať vplyv na podnikateľské prostredie

DOLOŽKA ZLUČITEĽNOSTI 

návrhu nariadenia vlády Slovenskej republiky o minimálnych bezpečnostných
a zdravotných požiadavkách  na pracovisko

s právom Európskych spoločenstiev a právom Európskej únie

1.	Predkladateľ návrhu právneho predpisu: vláda Slovenskej republiky

2.	Názov návrhu právneho predpisu: Nariadenie vlády Slovenskej republiky o minimálnych bezpečnostných a zdravotných požiadavkách  na pracovisko

3.	Problematika návrhu právneho predpisu:
a)	je upravená v práve Európskych spoločenstiev 	
- primárnom: čl. 136 a nasl. Zmluvy o založení Európskeho spoločenstva, Hlava XI, kapitola 1,
- sekundárnom: Smernica Rady 89/654/EHS z 30. novembra 1989 o minimálnych požiadavkách na bezpečnosť a ochranu zdravia na pracovisku (prvá samostatná smernica v zmysle článku 16 ods. 1 smernice 89/391/EHS),
b)	nie je upravená v práve Európskej únie, 
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

4.	Záväzky Slovenskej republiky vo vzťahu k Európskym spoločenstvám a Európskej únií:

a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne záväzky,	

b)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii pre Slovenskú republiku v danej oblasti nevyplývajú žiadne prechodné obdobia,	

c)	lehota na prebratie smernice Rady 89/654/EHS o minimálnych požiadavkách na bezpečnosť a ochranu zdravia na pracovisku bola 31. decembra 1992,

d)	nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev	

e)	zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov a nariadenie vlády Slovenskej republiky č. 201/2001 Z. z. o minimálnych bezpečnostných a zdravotných požiadavkách na pracovisko prebrali v plnom rozsahu smernicu Rady 89/654/EHS o minimálnych požiadavkách na bezpečnosť a ochranu zdravia na pracovisku

5.	Stupeň zlučiteľnosti návrhu právneho predpisu s právom Európskych  spoločenstiev alebo právom Európskej únie: úplný

6.	Gestor a spolupracujúce rezorty: Ministerstvo zdravotníctva Slovenskej republiky
Osobitná časť

K § 1 a 2
Vymedzujú predmet, základný pojem „pracovisko“ a pôsobnosť nariadenia vlády.

K § 3 a 4
Ukladá zamestnávateľovi povinnosť zabezpečiť pracoviská a pracovné priestory z hľadiska bezpečnosti práce a ochrany zdravia zamestnancov pri práci a vybavenie pracovísk zariadeniami na prevenciu alebo vylúčenie pracovných rizík.

K § 5
	Upravuje zasielanie správy o praktickom uplatňovaní tohto nariadenia vlády Európskej komisii v požadovanom intervale 5 rokov.

K § 6 
Upravuje prechodné obdobie pre pracoviská, ktoré boli uvedené do prevádzky pred nadobudnutím účinnosti tohto nariadenia vlády a spĺňali len minimálne požiadavky na bezpečnosť a ochranu zdravia na pracovisku podľa prílohy č. 2 nariadenia vlády Slovenskej republiky č. 201/2001 Z.z. o minimálnych bezpečnostných a zdravotných požiadavkách na pracovisko. Tieto pracoviská musia najneskôr do 30. júna 2008 spĺňať prísnejšie požiadavky uvedené v prílohe č. 1 tohto nariadenia vlády.

K § 7
Týmto nariadením vlády sa preberá smernica Rady č. 89/654/EHS.

K § 8
	Zrušujú sa nariadenie vlády Slovenskej republiky č. 201/2001 Z.z. o minimálnych bezpečnostných a zdravotných požiadavkách na pracovisko a úprava MZ SSR zo 14.2.1978 č. Z-1629/1978-B/3-06 o hygienických požiadavkách na pracovné prostredie v znení úpravy MZ SSR z 29.11.1984 č. Z-9021/84-B/2-06.

K § 9
Navrhuje sa účinnosť na 1.júla 2006, t.j. súčasne s účinnosťou zákona č. 124/2006 Z.z. o bezpečnosti a ochrane zdravia pri práci a o zmene a doplnení niektorých zákonov.  

K prílohe č. 1
Stanovuje požiadavky na bezpečnosť a ochranu zdravia na pracoviskách týkajúce sa elektrických inštalácií, únikových ciest, prevencie a hasenia požiaru, vetrania a tepelných podmienok  na pracovisku, podmienok osvetlenia, stavebných úprav a pod. Ďalej sa uvádzajú požiadavky na zaistenie bezpečnosti dopravných pásov, eskalátorov, dopravníkov, nakladacích rámp.
Súčasťou prílohy sú aj požiadavky na zaistenie vyhovujúcich priestorových podmienok na pracoviskách, na oddychové miestnosti, zariadenia pre osobnú hygienu, miestnosti prvej pomoci, miestnosti na upratovanie a na údržbu osobných ochranných pracovných prostriedkov. Osobitne sa uvádzajú požiadavky na vytváranie podmienok pre zdravotne postihnutých zamestnancov ako aj požiadavky na vonkajšie pracoviská, resp. pre práce na otvorenom priestore.

K prílohe č. 2
	Stanovuje minimálne požiadavky na bezpečnosť a ochranu zdravia na pracovisku uvedenom do prevádzky pred účinnosťou tohto nariadenia vlády, prihliada na možnosti už existujúcich pracovísk.
 
K prílohe č. 3
	Stanovuje minimálne lehoty čistenia vykurovacích telies, osvetľovacích telies a okien na pracovisku.

K prílohe č. 4
	Obsahuje názov preberanej smernice Rady č. 89/654/EHS z 30. novembra 1989.